

**VALSTYBĖS ĮMONĖS TURTO BANKO**

**GENERALINIS DIREKTORIUS**

**ĮSAKYMAS**

**DĖL INFORMACINIO LEIDINIO RENGIMO TVARKOS**

2022 m. balandžio 7 d. Nr. P1-154

Vilnius

Vadovaudamasis Lietuvos Respublikos valstybei ir savivaldybėms priklausančių akcijų privatizavimo įstatymo (toliau – Privatizavimo įstatymas) 14 straipsniu, 15 straipsnio 3 dalimi, 16 straipsnio 2 dalimi 17 straipsnio 3 dalimi, Valstybės įmonės Turto banko įstatų, patvirtintų Lietuvos Respublikos finansų ministro 2014 m. rugsėjo 30 d. įsakymu Nr. 1K-300 ,,Dėl Valstybės įmonės Turto banko įstatų patvirtinimo“, 32 ir 36.2 punktais, ir atsižvelgdamas į Privatizavimo procedūrų vykdymo tvarkos aprašo, patvirtinto Lietuvos Respublikos Vyriausybės 2014 m. spalio 23 d. nutarimu Nr. 1131, nuostatas,

1. Nustatau, kad:
	1. Informaciniai leidiniai apie viešo akcijų pardavimo būdu privatizuojamus uždarosios akcinės bendrovės akcijų paketus, kurie suteikia valstybei (savivaldybei) 1/2 balsų visuotiniame akcininkų susirinkime, arba akcinės bendrovės akcijų paketus, viešo aukciono būdu privatizuojamus uždarosios akcinės bendrovės akcijų paketus, kurie suteikia valstybei (savivaldybei) daugiau kaip 1/2 balsų visuotiniame akcininkų susirinkime, akcinių bendrovių akcijų paketus, viešo konkurso būdu ir tiesioginių derybų būdu privatizuojamus akcinių bendrovių ir uždarųjų akcinių bendrovių akcijų paketus būtų rengiami pagal:
		1. akcinių bendrovių ir uždarųjų akcinių bendrovių, kurių akcijos privatizuojamos, akcijų valdytojų privatizavimo institucijai pateiktus dokumentus ir kitą informaciją apie privatizavimo objektą;
		2. akcinių bendrovių ir uždarųjų akcinių bendrovių, kurių akcijos privatizuojamos, įmonių privatizavimo institucijai pateiktus dokumentus ir kitą informaciją apie privatizavimo objektą;
		3. institucijų, nurodytų Privatizavimo įstatymo 10 straipsnio 7 dalyje duomenis;
		4. privatizavimo institucijos nuasmenintus sprendimus, susijusius valstybės turtinių ir neturtinių teisių akcinėje bendrovėje ir uždarojoje akcinėje bendrovėje, kurios akcijos privatizuojamos, įgyvendinimu;
		5. VšĮ Valdymo koordinavimo centro informaciją apie valstybės (savivaldybės) valdomą įmonę;
		6. privatizavimo institucijai perduotą bešeimininkių, konfiskuotų, valstybės paveldėtų, valstybei perduotų akcinių bendrovių ir uždarųjų akcinių bendrovių akcijų informaciją, susisijusią su šių akcijų administravimu.
	2. Informaciniai leidiniai apie viešo akcijų pardavimo būdu, privatizuojamus akcinių bendrovių akcijų paketus, kurie suteikia valstybei (savivaldybei) mažiau kaip 1/2 balsų, viešo aukciono būdu privatizuojamus akcinių bendrovių akcijų paketus, kurie suteikia valstybei (savivaldybei) 1/2 ir mažiau balsų visuotiniame akcininkų susirinkime būtų rengiami pagal:
		1. akcinių bendrovių~~,~~ kurių akcijos privatizuojamos, akcijų valdytojų privatizavimo institucijai pateiktus dokumentus ir kitą informaciją apie privatizavimo objektą;
		2. akcinių bendrovių, kurių akcijos privatizuojamos, įmonių privatizavimo institucijai pateiktus dokumentus ir kitą informaciją apie privatizavimo objektą;
		3. Privatizavimo institucijos turimą informaciją, įskaitant, bet neapsiribojant viešų registrų išrašais;
		4. privatizavimo institucijai perduotą bešeimininkių, konfiskuotų, valstybės paveldėtų, valstybei perduotų akcinių bendrovių ir uždarųjų akcinių bendrovių akcijų informaciją, susisijusią su šių akcijų administravimu.
	3. Informaciniuose leidiniuose, rengiamuose pagal 1.1 papunktyje nurodytais atvejais būtų pateikiama ši informacija: įmonės pilnas pavadinimas; duomenys apie įmonės registravimą Lietuvos Respublikos juridinių asmenų registre; įmonės registruotus filialus (atstovybes), dukterines įmones Lietuvoje ir užsienyje; įmonės, jos dukterinių įmonių pagrindines veiklas, licencijuojamą veiklą; valdymo organus; darbuotojų skaičių; įmonės produkcijos ar paslaugų dalį rinkoje; trečiųjų asmenų teises į įmonę; konfidencialią informaciją ir komercine paslaptimi laikomą informaciją; įmonės investicijas į kitas bendroves, nebaigtos statybos objektus; įmonės nuosavybės teisę; strateginę reikšmę nacionaliniam saugumui, viešo administravimo funkcijas; apie garantijas, laidavimus, įkeitimus fiziniams ar juridiniams asmenims bei turto areštą, kreditus; paskolos, suteiktos kitiems juridiniams (fiziniams) asmenims, kalendoriniais metais numatomas išmokas(pareikštas pretenzijas, teisminius ieškinius ir išduotus vykdomuosius raštus); teismo ar darbo ginčų procesus; svarbias sutartis; sutartis su susijusiais asmenimis; įmonės finansinę atskaitomybę; vidutinę metinę nuosavo kapitalo kainą; atsiskaitymus su valstybe; įmonės naudojamą žemę; išnuomotą, nuomojamą turtą; įmonės valdomus pastatus ir statinius, kita privatizavimo institucijos turima informacija.
	4. Informaciniuose leidiniuose, rengiamuose pagal 1.2 papunktyje nurodytais atvejais būtų pateikiama ši informacija: įmonės pilnas pavadinimas; duomenys apie įmonės registravimą Lietuvos Respublikos juridinių asmenų registre; įmonės registruotus filialus (atstovybes), dukterines įmones Lietuvoje ir užsienyje; įmonės, jos dukterinių įmonių pagrindines veiklas, licencijuojamą veiklą; valdymo organus; darbuotojų skaičių, kita privatizavimo institucijos turima informacija.
	5. Informacija informaciniuose leidiniuose pateikiama laikantis „laikykis arba paaiškink“ principo.
2. Tvirtinu pavyzdinę Informacijos apie privatizuojamą valstybės (savivaldybės) valdomą įmonę pildymo formą (pridedama).

Generalinis direktorius Mindaugas Sinkevičius

Parengė:

Gražina Veželienė

2022-04-06